Qas tzij kinbꞌij chech alaq chi jachin ri man kok tä bꞌi chuchiꞌ ri ki corral ri chij,
xane xa kutzukuj jawijeꞌ kunim wi bꞌi ribꞌ,
ri achi riꞌ xa jun elaqꞌom,
jun tꞌorinel.
Are kꞌu ri kok bꞌi chuchiꞌ ri corral are ajyuqꞌ riꞌ,
ri chajil ke ri chij.
Ri chajil u chiꞌ ri corral kujaq riꞌ chuwäch rech kokik.
Ri chij kꞌut käkichꞌobꞌ u wäch aretaq kächꞌawik.
Ri ajyuqꞌ keusikꞌij ru chij chkijujunal rukꞌ ri ki bꞌiꞌ,
keresaj kꞌu bꞌi pa ri corral.
Aretaq e resam chi bꞌik konojel ri chij pa ri corral,
känabꞌej bꞌi chkiwäch,
are kꞌu ri chij keteri bꞌi chrij rumal chi käkichꞌobꞌ u wäch aretaq kächꞌawik.
Man keteri tä kꞌu chrij jun winaq ri man ketam tä u wäch,
xane xa keanimaj chuwäch rumal chi man käkichꞌobꞌ taj aretaq kächꞌaw jun winaq ri man ketam tä u wäch,
—xcha ri Jesús chke ri winaq aj Israel.
Ri Jesús xukoj waꞌ we kꞌutbꞌal riꞌ chkiwäch,
ri e areꞌ kꞌut man xkichꞌobꞌ taj jas ri xraj xubꞌij chke.
Te riꞌ ri Jesús xubꞌij chi jumul chke:
Qas tzij kinbꞌij chech alaq.
Ri in,
in ru chiꞌ ri corral ri kebꞌok wi bꞌi ri chij.
Konojel ri nabꞌe xebꞌul chnuwäch in,
e elaqꞌomabꞌ riꞌ,
e tꞌorinelabꞌ.
Ri chij kꞌut man xkitatabꞌej taj ri xkibꞌij.
Ri in,
in ru chiꞌ ri corral.
Jachin ri wumal in kok pa ri corral kuriq ru tobꞌanik ri Dios.
Ri winaq riꞌ junam rukꞌ jun chij ri kok pa ri corral,
te kꞌu riꞌ kel bꞌik,
kuriq utzalaj echaꞌ.
Ri elaqꞌom xuwi petinaq rech kerelaqꞌaj bꞌi ri chij,
keukämisaj,
kusach ki wäch.
Ri in kꞌut in petinaq chuyaꞌik ki kꞌaslemal,
rech kꞌo ki kꞌaslemal ri qas utz na.
In riꞌ ri utzalaj ajyuqꞌ.
Ri utzalaj ajyuqꞌ kuya ru kꞌaslemal pa kämikal rumal kech ri chij.
Are kꞌu ri ajyuqꞌ ri xuwi kuchomaj ri tojbꞌal re,
aretaq kärilo käpe ri utiw,
keuya kan ri chij,
kanimajik.
Je riꞌ kubꞌano rumal chi man are tä qas kajyuqꞌ ri chij,
xuqujeꞌ ri chij man e rech tä ri areꞌ.
Käpe kꞌu ri utiw keuchap ri chij,
keujabꞌuj.
Ri achi riꞌ kanimajik rumal chi xuwi kuchomaj ri tojbꞌal re.
Man kerilij tä ri chij.
In riꞌ ri utzalaj ajyuqꞌ,
wetam ki wäch ri nu chij,
xuqujeꞌ ri e areꞌ ketam nu wäch in.
Jeꞌ jas ri nu Tat retam nu wäch in,
ri in xuqujeꞌ wetam u wäch ri nu Tat.
Kinya kꞌu ri nu kꞌaslemal pa kämikal rumal kech ri chij.
Xuqujeꞌ e kꞌo chi nikꞌiaj nu chij ri man e kꞌo tä pa we corral riꞌ.
Rajwaxik kꞌut keinkꞌama na loq xuqujeꞌ.
Ri chij riꞌ käkinimaj na ri kinbꞌij.
Xa kꞌu jumulaj chij käkꞌoji na,
xuqujeꞌ xa jun ri kajyuqꞌ.
Ri qa Tat kinraj in rumal chi kinya ri nu kꞌaslemal pa kämikal,
kinkꞌastaj chi kꞌu na rech käkꞌoji chik ri nu kꞌaslemal.
Man kꞌo tä jun kesan ri nu kꞌaslemal chwe,
xane ri in pa wanimaꞌ käpe wi kinya ri nu kꞌaslemal.
Pa nu qꞌabꞌ kꞌo wi ru yaꞌik ri nu kꞌaslemal,
xuqujeꞌ pa nu qꞌabꞌ kꞌo wi ru kꞌamik jumul chik.
Are waꞌ ri xintaq wi rumal ri nu Tat,
—xcha ri Jesús.
Aretaq ri winaq aj Israel xkita waꞌ we tzij riꞌ,
xkichapla u tasik kibꞌ jumul chik.
E kꞌia chke xkibꞌij:
¿Jas che kätatabꞌej alaq ri kubꞌij?
We achi riꞌ kꞌo jun itzel espíritu che,
xuqujeꞌ chꞌujarinaq waꞌ,
—xechaꞌ.
Nikꞌiaj chi kꞌut xkibꞌij:
Man kꞌo tä jun winaq ri kꞌo jun itzel espíritu che ri jeꞌ kätzijon waꞌ we riꞌ.
¿A käkowin pu lo jun itzel espíritu kujaq ri ki waqꞌäch ri moyabꞌ?
—xechaꞌ.
¡Man kuyaꞌ taj!
—xecha riꞌ.